ພັກປະຊາຊົນປະຕິວັດລາວ ເສີມສ້າງສິດປະຊາທິປະໄຕ ໃຫ້ປະກົດຜົນເປັນຈິງ
ະຊາທິປະໄຕ ແລະ ການເສີມຂະຫຍາຍສິດປະຊາທິປະໄຕ ໃນສັງຄົມ ລວມທັງການຮັບສິດເປັນເຈົ້າຂອງປະຊາຊົນ. ໝາຍ ຄວາມວ່າ ການເສີມຂະຫຍາຍປະຊາທິປະໄຕເປັນຈຸດໝາຍ, ເປັນກຳລັງດັນ ສຳລັບການປ່ຽນແປງໃໝ່ໃນລະບົບການເມືອງ ແລະ ການປ່ຽນແປງໃໝ່ຢ່າງຮອບດ້ານຂອງປະເທດ ເຊິ່ງລະດັບປະຊາທິປະໄຕຂຶ້ນກັບລະດັບການຂະຫຍາຍຕົວທາງດ້ານການເມືອງ, ເສດຖະກິດ, ວັດທະນະທຳ ແລະ ການສຶກສາ.
ໃນປະເທດທີ່ມີເສດຖະກິດດ້ອຍພັດທະນາ, ລະດັບຄວາມຮັບຮູ້ ແລະ ວັດທະນະທຳຂອງປະຊາຊົນຍັງຕໍ່າ ນັ້ນບໍ່ອາດມີປະຊາທິປະໄຕໃນລະດັບສູງໄດ້ ແລະ ມັນກໍ່ເປັນໄປໄດ້ຍາກ. ສະນັ້ນ, ການເສີມຂະຫຍາຍປະຊາທິປະໄຕໃນສັງຄົມ ຈຶ່ງມີຂະບວນວິວັດອັນຍາວນານ, ຄ່ອຍເປັນຄ່ອຍໄປ ແຕ່ລະດັບຕໍ່າຫາສູງ ແລະ ຈາກງ່າຍດາຍສູ່ສັບສົນ. ສຳລັບຢູ່ປະເທດເຮົາ ປະຊາທິປະໄຕໄດ້ຮັບການເສີມຂະຫຍາຍເປັນເທື່ອລະກ້າວຢ່າງໜັກແໜ້ນ ແລະ ນັບມື້ຄົບຖ້ວນໄປພ້ອມກັບການພັດທະນາເສດຖະກິດ – ສັງຄົມຂອງປະເທດ. ພວກເຮົາບໍ່ອາດຮ້ອນຮົນ, ຟ້າວຟັ່ງ ແລະ ຈູດເຜົາໄລຍະຕາມອາລົມຈິດນິຍົມໄດ້ ອັນຈະພາໄປເຖິງ “ ອະນາທິປະໄຕ ”. ສະນັ້ນ, ຕ້ອງເຄົາລົບກົດເກນພາວະວິໄສໃນການສ້າງສັງຄົມນິຍົມ ເພາະວ່າຢາກເສີມຂະຫຍາຍປະຊາທິປະໄຕໄດ້ນັ້ນ ແມ່ນຮຽກຮ້ອງໃຫ້ມີເງື່ອນໄຂຫຼາຍຢ່າງທາງດ້ານເສດຖະກິດ, ສັງຄົມ – ວັດທະນະທຳ, ຕ້ອງອີງໃສ່ເງື່ອນໄຂທາງດ້ານປະຫວັດສາດ, ມູນເຊື້ອ ແລະ ຄວາມຊິນເຄີຍຂອງປະຊາຊົນບັນດາເຜົ່າ. ອີກດ້ານໜຶ່ງພວກເຮົາຕ້ອງມີສະຕິລະວັງຕົວຕໍ່ກົນອຸບາຍຂອງກຸ່ມຄົນບໍ່ຫວັງດີທີ່ຫວັງສວຍໃຊ້ການຫັນເປັນປະຊາທິປະໄຕ ເພື່ອກໍ່ ຄວາມວຸ້ນວາຍ, ປັ່ນປ່ວນ, ເຮັດໃຫ້ຂາດສະຖຽນລະພາບ, ແບ່ງແຍກ ຄວາມສາມັກຄີເປັນເອກະພາບພາຍໃນຊາດ, ມ້າງເພທຳລາຍ ແລະ ໂຄ່ນລົ້ມລະບອບປະຊາທິປະໄຕປະຊາຊົນ ດ້ວຍກົນອຸບາຍການຫັນປ່ຽນໂດຍສັນຕິ.
ສຳລັບໃນຕໍ່ໜ້າ ແມ່ນຖືສຳຄັນການເສີມຂະຫຍາຍປະຊາທິປະໄຕ ທາງດ້ານເສດຖະກິດ. ຈາກນັ້ນ, ຈຶ່ງຄ່ອຍໆຍົກລະດັບປະຊາທິປະໄຕໃນຂົງເຂດອື່ນໆ ແລະ ເປີດກວ້າງປະຊາທິປະໄຕເປັນກ້າວໆ. ພວກເຮົາຖືວ່າປະຊາທິປະໄຕ ຕ້ອງໄປຄຽງຄູ່ກັບລະບຽບວິໄນ, ກັບການລວມສູນ ແລະ ມີການນຳພາ, ປະຊາທິປະໄຕຕ້ອງຮັບປະກັນດ້ວຍລັດຖະທຳມະນູນ ແລະ ກົດໝາຍ, ພວກເຮົາບໍ່ອາດສາມາດຈະເປີດປະຊາທິປະໄຕແບບຊະຊາຍ – ເສລີ, ໃຜຢາກເຮັດຫຍັງກໍ່ເຮັດ ໂດຍບໍ່ຄໍານຶງເຖິງກົດໝາຍ ແລະ ລະບຽບວິໄນໃດໆ ເຮັດໃຫ້ສັງຄົມຂາດຄວາມເປັນລະບຽບຮຽບຮ້ອຍ ແລະ ຄວາມບໍ່ສະຫງົບສຸກ.
ການເສີມຂະຫຍາຍປະຊາທິປະໄຕຢູ່ປະເທດເຮົາ ຕ້ອງໄດ້ສົ່ງເສີມຄວາມອາດສາມາດ, ຫົວຄິດປະດິດສ້າງຂອງທົ່ວປວງຊົນ, ທັງເອົາການເພີ່ມທະວີ ຄວາມສາມັກຄີເປັນເອກະພາບ ແລະ ເພີ່ມຄວາມໜັກແໜ້ນໃຫ້ກ້ອນກຳລັງ “ ພັນທະພາບກຳມະກອນ – ຊາວນາ – ນັກຮຽນຮູ້ປັນຍາຊົນ ” ທີ່ຮັກຊາດ ພາຍໃຕ້ການນຳພາຂອງພັກ.
ການເສີມຂະຫຍາຍປະຊາທິປະໄຕ ຕ້ອງໄປຄຽງຄູ່ກັບການຕ້ານໄພອາດຍາສິດ ເພື່ອປົກປ້ອງສິດຜົນປະໂຫຍດອັນຊອບທຳຂອງປະຊາຊົນ ເພື່ອສະກັດກັ້ນສະພາວະເສຍທາດຂາດຄຸນ, ໃຊ້ອຳນາດບາດໃຫຍ່ຂົ່ມຂູ່ປະຊາຊົນ, ພະນັກງານ, ສະມາຊິກພັກ. ຮັກສາຄວາມປອດໃສຂອງອົງການຈັດຕັ້ງພັກ – ລັດ ແນໃສ່ເຮັດໃຫ້ພະນັກງານ – ສະມາຊິກພັກ ເປັນຜູ້ຮັບໃຊ້ທີ່ບໍລິສຸດຂອງປະຊາຊົນ ຫາກບໍ່ແມ່ນເປັນ “ ອາດຍາເຈົ້ານາຍປະຕິວັດ ” ທີ່ສວຍໃຊ້ອໍານາດ, ໜ້າທີ່ຕຳແໜ່ງສໍ້ລາດບັງຫຼວງ, ລ່ວງສິດອຳນາດ, ລະເມີດສິດເປັນເຈົ້າຂອງປະຊາຊົນ.
ພື້ນຖານດ້ານທິດສະດີອັນລໍ້າຄ່າເຫຼົ່ານັ້ນ ສຳລັບບັນດາປະເທດກະສິກຳຫຼ້າຫຼັງທີ່ຈະຂ້າມຜ່ານກ້າວຂຶ້ນສູ່ລະບອບສັງຄົມນິຍົມ. ພັກໄດ້ສຶກສາ, ຄົ້ນຄວ້າ, ໝູນໃຊ້ຢ່າງມີຫົວຄິດປະດິດສ້າງເຂົ້າໃນແນວທາງແຫ່ງການເສີມສ້າງ ແລະ ຂະຫຍາຍລະບອບປະຊາທິປະໄຕປະຊາຊົນ ທີ່ຖືກຕ້ອງຢູ່ປະເທດ.
ປັດຈຸບັນ, ຈາກພຶດຕິກຳຕົວຈິງແຫ່ງການສ້າງລະບອບປະຊາທິປະໄຕປະຊາຊົນ ຕາມແນວທາງປ່ຽນແປງໃໝ່ ເປັນເວລາ 30 ປີມານີ້, ປະເທດເຮົາຍັງຢູ່ໃນໄລຍະແຫ່ງການສ້າງລະບອບປະຊາທິປະໄຕປະຊາຊົນ ຂອງສະໄໝຂ້າມຜ່ານກ້າວຂຶ້ນສັງຄົມນິຍົມ. ພັກປະຊາຊົນປະຕິວັດລາວ ຍາດໄດ້ຜົນສຳເລັດອັນໃຫຍ່ຫຼວງຫຼາຍປະການຢ່າງບໍ່ເຄີຍມີມາກ່ອນ, ຜົນສໍາເລັດທີ່ຍາດມາໄດ້ນັ້ນ ເປັນຕົ້ນ: ປັດໄຈດ້ານເສດຖະກິດ – ສັງຄົມ, ການສ້າງຄວາມເຂັ້ມແຂງຂອງລັດ, ການພັດທະນາຊັບພະຍາກອນມະນຸດ ແລະ ອື່ນໆ ທີ່ພວກເຮົາຕ້ອງສ້າງ, ປັບປຸງ – ບູລະນະ ສືບຕໍ່ໄປຕື່ມອີກຍາວນານສົມຄວນ ເພື່ອສ້າງປະຖົມປັດໄຈໃຫ້ແກ່ປະເທດຊາດກ້າວໄປສູ່ຈຸດໝາຍລະບອບສັງຄົມນິຍົມເທື່ອລະກ້າວ.